แนะลดพอร์ตหุ้นนอกชูตราสารหนี้สั้นในปท.
แอสเซท พลัส แนะลดพอร์ตลงทุนหุ้นต่างประเทศ ชูตราสารหนี้ไทยรับดอกเบี้ยขาขึ้น
9 ส.ค. 2554

แอสเซท พลัส แนะลดพอร์ตลงทุนหุ้นต่างประเทศ ชูตราสารหนี้ไทยรับดอกเบี้ยขาขึ้น 
“ทหารไทย โกลบอล บอนด์ ดิวิเดน ฟันด์” ปลื้มนักลงทุนแห่ซื้อ 1,654 ล้านบาท 
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส กล่าวว่า ปัจจัยต่างประเทศผันผวนสูงจากการที่สหรัฐถูกลดอันดับความน่าเชื่อถือลงและปัญหาหนี้ในยุโรป จึงแนะนำให้ผู้ที่รับความผันผวนได้ต่ำ ควรปรับลดพอร์ตลงทุนในหุ้นต่างประเทศ และเน้นลงทุนในตราสารหนี้ระยะสั้นๆ ในประเทศ เพื่อลดความเสี่ยง 
ขณะที่อัตราดอกเบี้ยขาขึ้น จึงแนะนำตราสารที่มีอายุไม่เกิน 1 ปี เพื่อไม่ให้เสียโอกาสผลตอบแทนส่วนเพิ่มจากการปรับขึ้นดอกเบี้ย ซึ่งเป็นจังหวะที่ในวันที่ 10 ส.ค.นี้ บริษัทจะเปิดขายและรับซื้อคืนกองทุนเปิดแอสเซท พลัส ทรัพย์มั่นคง 3 (ASP-SIF3) รอบการลงทุนนี้จะลงทุนในพันธบัตรรัฐบาลไทยและตราสารหนี้ในประเทศเช่น ตั๋วแลกเงินของ บมจ.ธนาคารกรุงไทย (KTB) ธนาคารธนชาต (TBANK) บมจ.ควอลิตี้เฮ้าส์ (QH) ธนาคารแลนด์ แอนด์ เฮาส์ (LHB) และบจ. เอเซียเสริมกิจ ลีสซิ่ง (ASK)อายุ 3 เดือน ผลตอบแทน 3.25% ต่อปี
นายสมจินต์ ศรไพศาล กรรมการผู้จัดการ บลจ.ทหารไทย เปิดเผยว่า ผลการเสนอขายกองทุนเปิดทหารไทย Global Bond Dividend Fund ซึ่งลงทุนตราสารหนี้ทั่วโลกผ่าน Templeton Global Bond Fund นโยบายจ่ายเงินปันผลไม่เกินปีละ 4 ครั้ง ซึ่งเปิดขายครั้งแรกเมื่อวันที่ 5 ส.ค. 2554 มียอดสูงถึง 1,654.70 ล้านบาท
ทั้งนี้ ถือเป็นกองทุนเปิดที่สร้างยอด IPO ได้สูงที่สุดในรอบหลายปีที่ผ่านมาของบริษัทฯ และจะเปิดขายต่อไปในวันที่ 17 ส.ค.นี้ โดยมีโปรโมชั่นพิเศษสำหรับผู้ที่ลงทุนทุกๆ 100,000 บาทจะได้รับเงินลงทุนสมทบในกองทุนเปิดทหารไทยธนบดี 100 บาทนายสมจินต์ กล่าวว่า กระแสตอบรับที่ดีมากน่าจะมาจากเหตุผลหลัก ได้แก่ ความสำเร็จอย่างต่อเนื่องของกองทุนเปิดทหารไทย Global Bond Fund ที่มีกองทุนแม่ (Master Fund) กองทุนเดียวกันคือกองทุน Templeton Global Bond Fund เพิ่งจะครบรอบการเปิดตัว 1 ปีไปเมื่อวันที่ 14 ก.ค.ที่ผ่านมา เติบโตอย่างต่อเนื่องจนมูลค่าสินทรัพย์สุทธิของกองทุน ณ วันที่ 5 ส.ค.2554 เพิ่มขึ้นเป็น 13,101.87 ล้านบาท จากมูลค่าหน่วยลงทุนเพิ่มจาก 10 บาทต่อหน่วย ลงทุน เป็น 11.0698 หรือเติบโตกว่า 10% และปัจจุบันจัดเป็นหนึ่งในกองทุนตราสารหนี้ต่างประเทศประเภทที่สามารถไถ่ถอนได้ทุกวันที่มีขนาดสินทรัพย์ขนาดใหญ่ที่สุดในประเทศไทย
“เรามั่นใจว่ากองทุนแม่ที่เรานำเสนอมาให้แก่ผู้ลงทุนนั้น เป็นกองทุนที่ดีเยี่ยมระดับโลกอย่างแท้จริง โดยกองทุน Templeton Global Bond Fund ได้รับรางวัลระดับโลกมาแล้วอย่างมากมายและตอบโจทย์ของเม็ดเงินจากกองทุนพันธบัตรเกาหลีใต้ในระบบการเงินไทยที่จะครบกำหนดจำนวนมากในระหว่างปีสองปีนี้ได้”นายสมจินต์ กล่าว 
โดยจะเปิดขายต่อไปวันที่ 17 ส.ค.นี้